Poliisin mukaan myös alaikäisiltä löytyi erittäin vaarallisia huumausaineita.

Poliisi paljasti lukuisia huumerikoksia Provinssissa Seinäjoella. Kuvituskuva Provinssista vuodelta 2014. PASI LIESIMAA

Poliisi suoritti Provinssissa tehostettua huumausainevalvontaa, jonka myötä paljastui yli 90 huumerikosta. Kymmenessä tapauksessa tekijänä oli alaikäinen eli alle 18-vuotias nuori.

- Kyllä tuo määrä on huomauttava, yli kymmenen prosenttia on alaikäisiä. Se on huolestuttava määrä, toteaa komisario Matti Tiainen Pohjanmaan poliisilaitokselta.

Suurin osa rikoksista oli huumausaineen käyttörikoksia, mutta myös huumausainerikoksia eli huumausaineen myyntiä tai levitystä paljastui.

Poliisin takavarikkoon jäi amfetamiinia, metamfetamiinia, marihuanaa, hasista, kokaiinia, Lsd-lappuja, ekstaasia, lääkkeitä, Psilocybe-sieniä ja MDMA:ta. Kyseisistä aineista kaikki paitsi Psilocybe-sienet ja kannabistuotteet eli hasis ja marihuana on luokiteltu erittäin vaarallisiksi huumausaineiksi. Suurin yksittäinen takavarikko oli noin 15 grammaa kokaiinia. Kyseisessä tapauksessa epäillään myös huumausaineen myyntiä.

Tiaisen mukaan myös nuorilta löytyi erittäin vaarallisia huumausaineita. Huumausaine luokitellaan vaaralliseksi, mikäli aineen käyttöön liittyy virheellisestä annostelusta johtuva hengenvaara, lyhytaikaisestakin käytöstä johtuva vakavan terveydellisen vaurion vaara tai voimakkaat vieroitusoireet.

Etsintäkuulutettuja jäi kiinni

Provinssissa on tehty tehostettua huumausainevalvontaa yli kymmenen vuotta. Tänä vuonna paljastuneiden huumerikosten kokonaismäärä ei Tiaisen mukaan ole poikkeuksellinen historian valossa. Provinssissa oli viikonlopun aikana yhteensä 76 000 vierasta, mikä on festivaalin historian toiseksi suurin määrä.

- Samoihin lukuihin on päästy niinä vuosina, kun on ollut paljon yleisöä Provinssissa, Tiainen toteaa.

Poliisi sai haltuunsa valvonnassa myös teräaseita, paljasti alkoholinvälitystä alaikäisille sekä tapasi huumekauppaan liittyviä etsintäkuulutettuja.

Sensuroimaton Päivärinta, jakso 31: " Jos tänään polttaa tupakan, ensi viikolla ei vedä heroiinia " - Päihdelääkäri lyttää perinteisen huumeiden porttiteorian.

Juttua korjattu 2.7.2018 klo 16.52: Tekstiin on korjattu tieto Psilocybe-sienten vaarallisuusluokituksesta. Korkein oikeus linjasi vuonna 2017, etteivät sienet ole erittäin vaarallisia, vaan vaarallisia.